P6_TA(2005)0007

Διατλαντικές σχέσεις

Ψήφισμα του Ευρωπαϊκού Κοινοβουλίου σχετικά με τις διατλαντικές σχέσεις

Το Ευρωπαϊκό Κοινοβούλιο,

- έχοντας υπόψη την Διατλαντική Δήλωση για τις σχέσεις ΕΕ και ΗΠΑ του 1990 και το Νέο Διατλαντικό Πρόγραμμα Δράσης του 1995,

- έχοντας υπόψη το από 22 Απριλίου 2004 ψήφισμα του Ευρωπαϊκού Κοινοβουλίου, σχετικά με την κατάσταση των διατλαντικών εταιρικών σχέσεων τις παραμονές της συνόδου κορυφής ΕΕ-ΗΠΑ στο Δουβλίνο στις 25 και 26 Ιουνίου 2004 [1],

- έχοντας υπόψη τα αποτελέσματα της Συνόδου Κορυφής ΕΕ-ΗΠΑ της 25ης και 26ης Ιουνίου 2004 στο Δουβλίνο,

- έχοντας υπόψη το άρθρο 103, παράγραφος 4, του Κανονισμού του,

A. εκτιμώντας ότι οι σχέσεις μεταξύ της κοινωνίας των πολιτών της Ευρώπης και των ΗΠΑ έχουν βαθιές ρίζες και βασίζονται σε κοινές αξίες, όπως η δημοκρατία, τα ανθρώπινα δικαιώματα και το κράτος δικαίου, οι αυτοσυντηρούμενες οικονομίες και η αειφόρος ανάπτυξη,

Β. τονίζοντας ότι ο αγώνας κατά της τρομοκρατίας μπορεί να είναι επιτυχής μόνον εάν η δράση αναληφθεί μέσω ενισχυμένης διατλαντικής εταιρικής σχέσης που θα στηρίζει με συνέπεια τις θεμελιώδεις αξίες επί των οποίων οικοδομήθηκε,

Γ. εκτιμώντας ότι η νέα κατάσταση στη Μέση Ανατολή δημιουργεί νέες δυνατότητες για την ανάληψη κοινής πρωτοβουλίας με στόχο την επίτευξη τελικής και συνολικής διευθέτησης,

Δ. λαμβάνοντας υπόψη ότι η συνεχιζόμενη κατάσταση στο Γκουαντάναμο αποτελεί εμπόδιο στις διατλαντικές σχέσεις ΕΕ-ΗΠΑ, δεδομένου ότι η ΕΕ δεν μπορεί να δεχτεί τις νομικές και δικονομικές παρατυπίες που υπονομεύουν τις πλέον θεμελιώδεις αρχές του κράτους δικαίου,

Ε. εκτιμώντας ότι η Σύνοδος Κορυφής ΕΕ-ΗΠΑ στο Δουβλίνο κατέληξε στη σύναψη σημαντικών συμφωνιών, με στόχο να δοθεί νέα ώθηση στην ενίσχυση της οικονομικής εταιρικής σχέσης, για παράδειγμα μέσω ενεργειών που αποσκοπούν στην προώθηση της προόδου στον τομέα των χρηματοοικονομικών αγορών και μέσω διαπραγματεύσεων για μια συμφωνία για έναν Ανοικτό Διατλαντικό Χώρο Αεροπορικών Μεταφορών και ότι συμπεριέλαβε στις εργασίες της, υπό μορφήν κοινών δηλώσεων, τόσο το ζήτημα της κατάστασης στην ευρύτερη Μέση Ανατολή όσο και ποικίλες πτυχές της καταπολέμησης της τρομοκρατίας και της διάδοσης των όπλων μαζικής καταστροφής,

ΣΤ. εκτιμώντας ότι το Νέο Διατλαντικό Πρόγραμμα Δράσης του Δεκεμβρίου 1995 πρέπει να αναθεωρηθεί επειγόντως, ώστε να λάβει υπόψη του τη σημερινή πραγματικότητα,

1. ελπίζει ότι η δεύτερη θητεία του προέδρου Μπους και της νέας κυβέρνησης θα έχει ως αποτέλεσμα νέο ξεκίνημα για τις διατλαντικές σχέσεις μεταξύ ΕΕ-ΗΠΑ· διακηρύσσει την προθυμία της Ευρωπαϊκής Ένωσης και ειδικότερα του Ευρωπαϊκού Κοινοβουλίου να συνεργαστούν και να καταβάλουν κοινές προσπάθειες για την επίλυση των παγκόσμιων προβλημάτων, η οποία απαιτεί παγκόσμιες προσπάθειες και κοινή προσέγγιση· καλωσορίζει, με την ευκαιρία αυτή, την επίσκεψη του Προέδρου Μπους στα ευρωπαϊκά όργανα το Φεβρουάριο του 2005·

2. χαιρετίζει την πρόοδο που επετεύχθη κατά την τελευταία σύνοδο κορυφής ΕΕ-ΗΠΑ της 26ης Ιουνίου 2004 στην Ιρλανδία όσον αφορά την ενίσχυση της διατλαντικής εταιρικής σχέσης· κρίνει την προθυμία ανάληψης κοινών δράσεων σε ευρύ φάσμα τομέων ως θετική ένδειξη για το μέλλον της εταιρικής σχέσης, ο οποίος υποδεικνύει ότι η συνεργασία είναι προτιμότερη από την πορεία προς διαφορετικές κατευθύνσεις·

3. έχει επίγνωση του γεγονότος ότι σε αρκετούς τομείς πολιτικής, όπως τους σχετιζόμενους με το Διεθνές Ποινικό Δικαστήριο και το Πρωτόκολλο του Κυότο για τις κλιματικές αλλαγές, υπάρχουν σοβαρές διαφορές μεταξύ ΕΕ και ΗΠΑ όσον αφορά την ανάλυση, τη διάγνωση και την πολιτική προσέγγιση· εκφράζει την ανησυχία του για το γεγονός ότι, επί του παρόντος, υπάρχουν ελάχιστες μόνο ενδείξεις πραγματικής μεταστροφής της πολιτικής της σημερινής κυβέρνησης των ΗΠΑ και ελπίζει ότι η νέα κυβέρνηση θα καταβάλει περισσότερες προσπάθειες για την αναμόρφωση και ανανέωση της εταιρικής σχέσης μεταξύ ΕΕ και ΗΠΑ·

4. καλεί τις ΗΠΑ να αναλάβουν το μερίδιο ευθύνης τους για την οικονομική σταθερότητα, καθώς η αλληλεξάρτηση στον κόσμο αυξάνεται συνεχώς·

5. προτείνει τη δημιουργία διατλαντικής "κοινότητας δράσης" για την περιφερειακή και παγκόσμια συνεργασία και τις περιφερειακές και παγκόσμιες προκλήσεις, εστιάζοντας κυρίως στις εξής τρεις κοινές δράσεις:

α) στην ανάπτυξη ειρηνευτικής πρωτοβουλίας στη Μέση Ανατολή σε συμφωνία με τις κυβερνήσεις και τους λαούς της περιοχής, στόχος της οποίας θα είναι να συμβάλει στην επίλυση των υπαρχουσών διενέξεων, και να ενθαρρυνθεί η δημοκρατία στην Παλαιστίνη στο Ιράν και το Ιράκ·

β) στην επιδίωξη παγκόσμιας ασφάλειας, στο πλαίσιο της οποίας θα πρέπει να ληφθούν υπόψη οι ακόλουθες προτεραιότητες:

- η καταπολέμηση της διεθνούς τρομοκρατίας και της διάδοσης των όπλων μαζικής καταστροφής, καθώς και η αναζωπύρωση των διαπραγματεύσεων για τον έλεγχο των εξοπλισμών και τον αφοπλισμό σε πολυμερές επίπεδο, εντός του συστήματος των ΗΕ και σε διμερές επίπεδο·

- η ανάγκη αντιμετώπισης των πηγών της τρομοκρατίας, για παράδειγμα μέσω συντονισμού στον τομέα της αναπτυξιακής βοήθειας και υποστήριξης των αναδυομένων δημοκρατικών διαδικασιών βάσει πλήρους σεβασμού των ανθρωπίνων δικαιωμάτων και του διεθνούς δικαίου· καλεί τις ΗΠΑ να στρατευθούν ενεργά υπέρ της μεταρρύθμισης του ΟΗΕ και ιδίως του Συμβουλίου Ασφαλείας του, συμπεριλαμβανομένης της σύνθεσής του, ώστε να καταστεί πιο αποτελεσματικό, να ενισχυθεί η δυνατότητα δημοκρατικού ελέγχου του και να αυξηθεί η ικανότητα του να θέσει τις αποφάσεις του σε εφαρμογή·

- η ανάγκη εξεύρεσης αποτελεσματικής απάντησης — επί της κοινής βάσεως των αναπτυξιακών στόχων της Χιλιετηρίδας — στις νέες παγκόσμιες προκλήσεις που υπερβαίνουν τα εθνικά σύνορα και, συγκεκριμένα, στη μείωση της φτώχειας, στις μεταδοτικές ασθένειες και στην υποβάθμιση του περιβάλλοντος, κυρίως μέσω της προαγωγής του διαλόγου για την προστασία του κλίματος και τις εκπομπές από τις μεταφορές· πιστεύει, συναφώς, ότι η καταστροφή από το παλιρροϊκό κύμα παρέχει ευκαιρία για την ανάληψη κοινής και συντονισμένης ανακουφιστικής δράσης προς τις πληγείσες χώρες, με τη βοήθεια των ΗΕ, δράση που πρέπει να ακολουθηθεί από μακρόπνοο πρόγραμμα αποκατάστασης και ανοικοδόμησης, με στόχο την αειφόρο ανάπτυξη της περιοχής·

γ) σε νέα ώθηση για την ενίσχυση της οικονομικής εταιρικής σχέσης, μέσω της εστίασης σε συγκεκριμένες ιδέες που αποσκοπούν στην μεγαλύτερη δυνατή προαγωγή της διατλαντικής οικονομικής ολοκλήρωσης, μέσω της καταβολής προσπαθειών προς την κατεύθυνση μιας εκτεταμένης Διατλαντικής Συμφωνίας για τις Αεροπορικές Μεταφορές και μέσω της επιτάχυνσης του Ρυθμιστικού Διαλόγου για τις Χρηματοοικονομικές Αγορές, με στόχο την προαγωγή διατλαντικής αγοράς κεφαλαίων διακρινόμενης από ζωτικότητα και διαφάνεια·

6. φρονεί ότι οι προαναφερόμενες πρωτοβουλίες θα πρέπει να καταλήξουν έως τον Δεκέμβριο του 2005 σε συμφωνία μεταξύ των διατλαντικών εταίρων, με στόχο την συμπλήρωση του Νέου Διατλαντικού Προγράμματος Δράσης του 1995 με τα νέα δεδομένα και την αντικατάστασή του από "Διατλαντική Εταιρική Συμφωνία" που θα αρχίσει να εφαρμόζεται το 2007·

7. θεωρεί ότι ο διατλαντικός διάλογος μεταξύ νομοθετών θα πρέπει να ενεργοποιηθεί πλήρως, ότι θα πρέπει να καθιερωθεί αμέσως σύστημα έγκαιρης προειδοποίησης μεταξύ των δύο πλευρών, και ότι η υπάρχουσα διακοινοβουλευτική ανταλλαγή θα πρέπει να μετασχηματιστεί σταδιακά σε de facto "Διατλαντική Συνέλευση"·

8. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή, στα κοινοβούλια των κρατών μελών και στον Πρόεδρο και στο Κογκρέσσο των Ηνωμένων Πολιτειών της Αμερικής.

[1] Κείμενα που εγκρίθηκαν, P5_TA(2004)0375.

--------------------------------------------------